Μετα τα πανηγυρικά εγκαίνια του νέου αυτοκινητόδρομου Πατρών Αθηνών, το μεσημέρι έρχεται η σειρά για το κοψιμο της κορδέλας στην Ιόνια Οδό. Στην κυκλοφορία 37 χιλιόμετρα νέου κλειστού αυτοκινητόδρομου…

Στις 14:30 σε πιο… στενο κύκλο θα δοθεί στην κυκλοφορία η σήραγγα της Κλόκοβας, η μεγαλύτερη στην Ιόνια Οδό και το τμήμα μέχρι το Κεφαλόβρυσο. Συνολικά θα δοθούν στην κυκλοφορία 37 χιλιόμετρα νέου κλειστού αυτοκινητόδρομου και αν προσθέσουμε τα 59 χιλιόμετρα που ήδη λειτουργούν από τις 27 Δεκεμβρίου, τότε πλέον, από την Κλόκοβα μέχρι και την Παράκαμψη Αμφιλοχίας, θα έχουν δοθεί στην κυκλοφορία 96 χιλιόμετρα νέου δρόμου.

Επίσης προσθέτοντας και το τμήμα Άγιος Δημήτριος Άρτας-Πέρδικα Ιωαννίνων συνολικού μήκους 53χλμ, τότε στο σύνολο ης η Ιόνια Οδός θα λειτουργεί από τη Μεγάλη Τετάρτη 149χλμ από τα συνολικά 196χλμ. Την παράδοση του νέου τμήματος στην κυκλοφορία θα κάνει ο Υπουργός Υποδομών Χρήστος Σπίρτζης και αμέσως μετά ο δρόμος θα ανοίξει για να εξυπηρετήσει τους ταξιδιώτες του Πάσχα. Ο άξονας της Ιόνιας Οδού διαθέτει 2 λωρίδες συν την λωρίδα έκτακτης ανάγκης ανά κατεύθυνση και ανισόπεδους κόμβους σε όλο το μήκος της.

Για τα υπόλοιπα υπό κατασκευή τμήματα, ο μέχρι σήμερα προγραμματισμός είναι την Πρωτομαγιά να δοθούν και τα πρώτα χιλιόμετρα από το Αντίρριο μέχρι την Κλόκοβα, ολοκληρώνοντας πλήρως το νότιο τμήμα που θα διαθέτει 100χλμ συνεχούς αυτοκινητόδρομου. Για το καλοκαίρι προγραμματίζεται η ολοκλήρωση των 2 τελευταίων τμημάτων Αμφιλοχία-Άγιος Δημήτριος και Πέρδικα-Κοσμηρά που θα ολοκληρώσει πλήρως το έργο.

Πηγή: thebest.gr